Steven Seagal

Steven Frederic Seagal (Lansing, Michigan, Estatu Batuak, 1952ko apirilaren 10) aktore eta borroka-artista estatubatuarra da. Horrekin batera, musikaria ere bada.

 Biografia 
Aita judua zuen eta ama, berriz, txeroki eta irlandar jatorrikoa. Gaztetan, Fullertonera (Kalifornia) joan ziren bizitzera eta bertan ikasi zituen arte martzialak, Fumio Demura karate maisuaren gidaritzapean. Hemeretzi urterekin, Japoniara joan zen, arte martzialak ikastera. Bertan, ingeles klaseak eman zituen, aikido, zen, budismo eta kendo klaseak ordaindu ahal izateko.

Japonian, Hiroshi Isoyama eta Seiseki Abe aikido-maisuen ikasle izan zen eta 7. daneko gerriko beltza lortu zuen Aikikai-n, baita Miyako Fujitanirekin ezkondu ere. Fujitani familiarekin, dojo bat ireki zuen halaber eta Japonian aikidoa irakasteko baimena lortu zuen lehen atzerritarra izan zen. 1983an, Estatu Batuetara itzuli zen.

1984ean bigarren aldiz ezkondu zen, Adrienne La Russa aktorearekin, oraindik ere lehen emaztearekin ezkonduta egon arren. Hirugarren emaztea Kelly LeBrock izan zen, bizkarzain lana egin zionean ezagutu zuena.

Haren aktore ibilbidea Michael Ovitz ezagutu zuenean hasi zen. Ovitz Hollywoodeko aktoreen ordezkari famatuenetakoa zen. Hortik aurrera, Steven Seagalen izen-deiturak oso ezagunak egin ziren Estatu Batuetan, batik bat arte martzialetako filmetako aktore gisa.

Bere film askotan, ekoizle eta gidoilari lanak ere egin izan ditu. Zine kritikari batzuen iritziz, haren karrera estankatuta geratu da, interpretaziorako abilidade txikia duelako eta bere pertsonaiak arte martzialetarako soilik erabiltzen dituelako, sentimendurik jarri gabe.

 Musikari modura 

Aktore-lanaz gain, gitarra jotzen du. Steven Seagal and the Thunderbox taldean jo izan du eta bi disko kaleratu, lehena (Songs from The Crystal Cave) 2005ean eta bigarrena (Mojo Priest), 2006an.

 Filmografia 
 Above the Law (1988).
 Hard to Kill (1990).
 Marked for Death (1990).
 Out for Justice (1991).
 Under Siege (1992).
 On Deadly Ground (1994).
 Under Siege 2: Dark Territory (1995).
 Executive Decision (1996).
 The Glimmer Man (1996).
 Fire Down Below (1997).
 The Patriot (1998).
 Get Bruce (1999).
 Prince of Central Park (2000).
 Exit Wounds (2001).
 Ticker (2001).
 Half Past Dead (2002).
 The Foreigner (2003).
 Out for a Kill (2003).
 Belly of the Beast (2003).
 Out of Reach (2004).
 Clementine (2004).
 Into the Sun (2005).
 Submerged (2005).
 Today You Die (2005).
 Black Dawn (2005).
 Mercenary for Justice (2006).
 Shadow Man (2006).
 Attack Force (2006).
 Flight of Fury (2007).
 Urban Justice (2007).
 Pistol Whipped (2008).
 The Onion Movie (2008).
 Kill Switch (2008).
 Ruslan (2009).
 Machete (2010)

 Diskografia 

 Songs from the Crystal Cave (2005).
 Mojo Priest (2006).

 Kanpo loturak 

  Steven Seagalen webgune ofiziala
  Steven Seagalen IMDB-ko fitxa

Kategoria:Ameriketako Estatu Batuetako aktoreak
Kategoria:Borroka arteetako artistak
Kategoria:Ameriketako Estatu Batuetako abeslariak
Kategoria:Michigandarrak
Kategoria:Irlandar estatubatuarrak
Kategoria:Ameriketako Estatu Batuetako budistak
Kategoria:2000ko hamarkadako abeslariak
Kategoria:Ameriketako Estatu Batuetako karatekak